P6_TA(2005)0238

Transatlantiske forbindelser

Europa-Parlamentets beslutning om at sikre et vellykket resultat af det kommende topmøde mellem EU og USA i Washington DC den 20. juni 2005

Europa-Parlamentet,

- der henviser til den transatlantiske erklæring om forbindelserne mellem EU og USA fra 1990 og den nye transatlantiske dagsorden fra 1995,

- der henviser til konklusionerne fra Det Europæiske Råd i Bruxelles den 16.- 17. december 2004 og navnlig til punkterne vedrørende om en international orden, der bygger på effektiv multilateralisme og samarbejde med partnere,

- der henviser til sin beslutning af 22. april 2004 om status for det transatlantiske samarbejde forud for topmødet mellem EU og USA i Dublin den 25.- 26. juni 2004 [1],

- der henviser til resultaterne af topmødet mellem EU og USA i Dublin den 25.- 26. juni 2004,

- der henviser til sin beslutning af 13. januar 2005 om de transatlantiske forbindelser [2],

- der henviser til sine tidligere beslutninger af 17. maj 2001 om den transatlantiske dialog [3], af 13. december 2001 om samarbejde mellem Den Europæiske Union og De Forenede Stater i kampen mod terrorisme [4], af 15. maj 2002 om Kommissionens meddelelse til Rådet om styrkelse af de transatlantiske forbindelser: Fokus på strategi og resultater [5] og af 19. juni 2003 om nye transatlantiske forbindelser i det tredje årtusinde [6] og til sin henstilling af 10. marts 2004 til Rådet om Guantánamo-fangernes ret til en retfærdig rettergang [7],

- der henviser til forslag til den amerikanske Kongres' resolution 77 af 9. februar 2005 om transatlantiske forbindelser,

- der henviser til erklæringerne fra mødet mellem stats- og regeringscheferne fra Den Europæiske Union og De Forenede Staters præsident den 22. februar 2005 i Bruxelles,

- der henviser til Kommissionens meddelelse af 18. maj 2005: "A stronger EU-US Partnership and a more open market for the 21st century" (KOM(2005)0196),

- der henviser til høringen i Udvalget om International Handel den 26. maj 2005 om de transatlantiske økonomiske forbindelser,

- der henviser til, at OECD i maj 2005 med udgangspunkt i USA og EU har udarbejdet et dokument om fordelene ved at liberalisere produktmarkederne og nedbringe barrierer for international handel og investeringer, ("Preferential Trading Arrangements in Agricultural and Food Markets - The Case of the European Union and the United States", offentliggjort i marts 2005),

- der henviser til forretningsordenens artikel 103, stk. 4,

A. der henviser til, at demokrati, menneskerettigheder og retssamfundet, bæredygtig økonomi og bæredygtig udvikling har vist sig at være fælles værdier, der udgør et solidt grundlag for både det transatlantiske partnerskab og europæisk integration, hvilket inden for de seneste 60 år alt sammen har ført til stabilitet, fred og velstand i vore samfund,

B. der henviser til, at det transatlantiske partnerskab er særdeles betydningsfuldt, som det fastslås i den europæiske sikkerhedsstrategi,

C. der henviser til, at nye trusler og konflikter i den nye internationale sammenhæng dog udfordrer disse værdier og resultater, og det i en sådan grad, at kun et samarbejde mellem de transatlantiske partnere på grundlag af en fast institutionaliseret struktur kan vække forhåbning om vellykkede resultater,

D. der henviser til, at den nye transatlantiske dagsorden har ført til en betydelig uddybning af integrationen og samhørigheden i den transatlantiske økonomi, men at den også har vist sig at være utilstrækkelig til at løse spørgsmål på højt politisk plan som f.eks. beslutninger om magtanvendelse og spørgsmål om verdensordenen,

E. der henviser til, at der derfor er et akut behov for at revidere den nye transatlantiske dagsorden fra december 1995 for at tage højde for de nuværende forhold og for at forstærke de transatlantiske forbindelser yderligere, da man klart må gå ud fra, at de enkelte partnere har større fordel af at samarbejde end af at arbejde i forskellig eller sågar modsat retning,

F. der henviser til, at internationale traktater er de grundlæggende elementer, som en effektiv multilateral ramme skal baseres på, og at der på flere områder er betydelige forskelle mellem EU og USA med hensyn til diagnose, analyse og fremgangsmåde i forbindelse med f.eks. Den Internationale Straffedomstol, Kyoto-protokollen om klimaændringer, principper for beskyttelse af oplysninger og støtte til udvikling af store civile fly,

G. der henviser til, at situationen i Guantánamo Bay skaber spændinger i de transatlantiske forbindelser,

H. der henviser til, at kampen mod terrorisme kun vil kunne lykkes, hvis de gennemførte aktioner udføres på grundlag af et styrket transatlantisk samarbejde, hvor der også i fuldt omfang er taget højde for terrorismens årsager og for en seriøs forpligtelse til at respektere og fremme menneskerettighederne og de grundlæggende rettigheder, princippet om databeskyttelse og alle de øvrige værdier, som partnerskabet bygger på;

I. der henviser til, at denne beslutning er en første reaktion på Kommissionens for nyligt udarbejdede meddelelse om forbindelserne mellem EU og USA,

1. glæder sig over det forbedrede klima, hvad angår de transatlantiske forbindelser, som klart kommer til udtryk gennem den måde, hvorpå regeringsledere og lovgivere på begge sider af Atlanten på det seneste har håndteret både globale og bilaterale spørgsmål; mener, at denne positive indgangsvinkel indebærer, at der er reelle muligheder for, at EU og USA i de kommende år vil kunne arbejde tæt sammen om en lang række politiske udfordringer af fælles interesse;

2. understreger, at de transatlantiske forbindelser på det transatlantiske topmøde den 20. juni 2005 i Washington må relanceres gennem en opdatering af den nye transatlantiske dagsorden og ved at erstatte den med en transatlantisk partnerskabsaftale med virkning fra 2007;

3. mener, at denne transatlantiske partnerskabsaftale bør udvide den eksisterende dagsorden både på det politiske, økonomiske og sikkerhedsmæssige område under den forudsætning, at partnerskabet fortsat hovedsagelig skal bestå i et politisk samarbejde; mener med hensyn til de økonomiske forbindelser, som ifølge en nyligt udarbejdet OECD-undersøgelse vil kunne forhøje BNP pr. indbygger i Europa med 2-3%, at de stadig eksisterende hindringer for transatlantisk handel og investering skal identificeres, og at der bør udvikles en køreplan, som viser, hvordan det transatlantiske marked kan styrkes inden for en klar tidsramme og med prioriterede indsatsområder, som skal ledsages af indførelsen af en regelmæssig sektorspecifik dialog til støtte for denne proces;

4. noterer sig, at det nye genforsikringsdirektiv vil skabe et fælles marked med hensyn til reguleringer og tilsyn; opfordrer USA til at sætte en stopper for diskrimineringen mod europæiske selskaber, idet der stilles krav om dyr sikkerhedsstillelse, hvilket fordrejer konkurrencen til fordel for de amerikanske selskaber;

5. mener, at en bredere ramme af denne karakter vil gøre det muligt for EU og USA at samordne deres indsats mere effektivt med det formål at tilskynde andre parter til at begynde at sikre de grundlæggende principper for demokrati, menneskerettigheder og retsstaten på globalt plan;

6. glæder sig i den forbindelse over Kommissionens ovennævnte meddelelse af 18. maj 2005, som udgør et vigtigt første skridt hen imod en transatlantisk partnerskabsaftale, men kritiserer det manglende mod, der kommer til udtryk heri; erkender, at topmødet mellem EU og USA bør være et levende forum for drøftelsen af vigtige prioriteter af både global og bilateral karakter, samtidig med at forbindelserne tilføres strategisk kraft;

7. opfordrer på denne baggrund USA til at påtage sig sin del af ansvaret for den økonomiske stabilitet i en verden med stigende indbyrdes afhængighed og giver udtryk for sin bekymring over de potentielt farlige konsekvenser, som det voksende amerikanske budgetunderskud vil kunne få for verdensøkonomien og stabiliteten på de internationale valutamarkeder;

8. gentager sin modstand mod den foreslåede ophævelse af våbenembargoen mod Kina, medmindre og indtil menneskerettighedssituationen i landet forbedres betydeligt; mener, at det ville være nyttigt på det årlige topmøde mellem EU og USA den 20. juni 2005 at nedsætte en gruppe på højt plan med henblik på at udvikle en fælles strategi for EU-USA på eksportområdet, der indbefatter teknologioverførsel;

9. bemærker, at visumpolitikken nu alene henhører under Fællesskabets kompetence, og opfordrer derfor Kommissionen til omgående at indlede forhandlinger med den amerikanske regering med henblik på at få visumfritagelsesprogrammet til at gælde for alle europæiske borgere og fjerne den nuværende forskelsbehandling navnlig af borgere fra de nye medlemsstater;

10. anbefaler, at der i den foreslåede transatlantiske partnerskabsaftale indføres transatlantiske "fællesaktioner" for regionalt og globalt samarbejde, og at udfordringerne tages op ved hjælp af fælles aktioner, især med hensyn til:

a) fremme af demokratiet, menneskerettighederne og retsstaten samt støtte til effektiv multilateralisme

b) udvikling af fredsprocessen i Mellemøsten i overensstemmelse med de ønsker, som regeringerne og befolkningerne i regionen har, og på grundlag af Kvartettens køreplan for fred

c) tilstræbelse af sikkerhed på verdensplan gennem samarbejde om følgende emner:

i) bekæmpelse af international terrorisme

ii) formulering af en fælles strategi hen imod en multilateral tilgang for at hindre spredning af masseødelæggelsesvåben og anvendelse af kernekraft,

iii) fremme og udvikling af en fælles tilgang, for så vidt angår forbindelserne med andre vigtige geopolitiske aktører som f.eks. Kina, Indien, Japan, de latinamerikanske lande og Rusland

iv) genoptagelse af våbenkontrol baseret på forhandlinger og nedrustning på multilateralt plan inden for FN-systemet og på bilateralt plan

v) hurtig reaktion på pludselige og uventede politiske ændringer, som man i den seneste tid har oplevet det i Ukraine, Libanon og Kirgisistan

vi) et aktivt tilsagn om at reformere FN og især Sikkerhedsrådet og dets sammensætning på grundlag af fuld respekt for Sikkerhedsrådets myndighed til at tillade magtanvendelse med henblik på at løse internationale konflikter og for at gøre det mere effektivt og ansvarligt samt øge dets kapacitet til at gennemføre sine beslutninger

d) udvidelse af det transatlantiske økonomiske samarbejde inden for rammerne af den omtalte transatlantiske partnerskabsaftale, suppleret af en transatlantisk luftfartsaftale og en effektiv dialog om regulering af finansmarkedet;

11. gør opmærksom på, at indgåelsen af WTO's multilaterale Doha-udviklingsdagsorden er en reel prioritet for bæredygtig global vækst, som EU og USA i fællesskab fuldt ud bør arbejde hen imod; mener, at bilaterale økonomiske initiativer mellem EU og USA vil supplere denne proces, navnlig på forvaltningsområdet;

12. forventer, at topmødet mellem EU og USA vil resultere i væsentlige fremskridt - baseret på millenniumudviklingsmålenes fælles grundlag - hen imod en fælles og effektiv reaktion på og en klar økonomisk forpligtelse over for de nye globale udfordringer, der overskrider de nationale grænser, navnlig bekæmpelse af fattigdom, smitsomme sygdomme og ødelæggelse af miljøet, især ved at fremme dialoger om klimabeskyttelse og transportemissioner;

13. mener, at det er lige så vigtigt, at begge parter udviser samarbejdsånd med hensyn til at drøfte politiske spørgsmål, som der hersker stor uenighed om, f.eks. Guantánamobasen, eller hvor der er store meningsforskelle med hensyn til bestemte internationale instrumenter; understreger i den forbindelse, at det er vigtigt, at den fulde forståelse af de værdier, der står på spil, som f.eks. nøje overholdelse af menneskerettighedsbestemmelser og ønsket om en effektiv multilateral tilgang, kommer til at danne grundlag for de fælles drøftelser, da disse værdier på særlig måde har kendetegnet vores demokratiske tilgang i forhold til resten af verden, lige siden vi i fællesskab oprettede FN-systemet;

14. gentager det synspunkt, at NATO bør udvikle sit potentiale som forum for politiske drøftelser som led i et reelt partnerskab baseret på parternes ligeberettigelse, hvor der skal sikres en nøje balance mellem instrumenterne til forebyggelse, krisestyring og militær kapacitet; anbefaler i den forbindelse et tættere samarbejde på sikkerhedsområdet mellem NATO og EU; mener, at et styrket partnerskab mellem EU og USA vil supplere snarere end undergrave disse forbindelser;

15. opfordrer til, at man på topmødet går i gang med at styrke den parlamentariske dimension i det transatlantiske partnerskab ved at omdanne den transatlantiske dialog mellem de lovgivende organer til en transatlantisk forsamling, der kan afholde topmøder for de lovgivende organer forud for topmøderne mellem EU og USA og skabe synergier mellem den transatlantiske dialog og den nye transatlantiske dagsorden, bl.a. ved at gennemføre nye samfinansierede programmer for udveksling af medarbejdere i lovgivningsorganerne og ved at oprette et mindre sekretariat for den transatlantiske dialog;

16. mener, at også de øvrige dialoger inden for rammerne af den nye transatlantiske dagsorden og deres rolle bør tages op til nyvurdering; er især af den opfattelse, at den transatlantiske erhvervsdialog skal ændres for at skabe grundlag for et fuldt repræsentativt "business input" om disse spørgsmål med henblik på en styrkelse af det økonomiske partnerskab;

17. pålægger sin formand at sende denne beslutning til Rådet, Kommissionen, medlemsstaternes regeringer og parlamenter samt De Forenede Staters præsident og Kongres.

[1] EUT C 104 E af 30.4.2004, s. 1043.

[2] Vedtagne tekster, P6_TA(2005)0007.

[3] EFT C 34 E af 7.2.2002, s. 359.

[4] EFT C 177 E af 25.7.2002, s. 288.

[5] EUT C 180 E af 31.7.2003, s. 392.

[6] EUT C 69 E af 19.3.2004, s. 124.

[7] EUT C 102 E af 28.4.2004, s. 640.

--------------------------------------------------